D ô v o d o v á   s p r á v a

Všeobecná časť

Predkladaný návrh zákona v súlade s uznesením vlády Slovenskej republiky k zmenám legislatívnych noriem podmieňujúcich návrh štátneho rozpočtu na rok 2003 navrhuje novelizáciu ustanovenia o zvyšovaní funkčných platov profesionálnych vojakov. Realizáciou tohto návrhu sa prispeje k zabezpečeniu vládou Slovenskej republiky prijatého rozhodnutia, že návrh štátneho, resp. verejného rozpočtu na rok 2003 nemá vykázať schodok vyšší, ako je 3,5 % predpokladanej tvorby HDP.

Osobitná časť

K článku I
Navrhuje sa platné ustanovenie o zvyšovaní funkčných platov profesionálnych vojakov novelizovať tak, aby účinnosť a percento ich zvýšenia určil zákon o štátnom rozpočte na príslušný rok.
	Zároveň sa ustanovuje postup pri zaokrúhľovaní funkčných platov pri ich zvyšovaní.

K článku II
	Účinnosť zákona sa navrhuje od 1. januára 2003, zhodne s predpokladanou účinnosťou zákona o štátnom rozpočte na rok 2003.

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky

2.	Názov návrhu právneho predpisu: zákon, ktorým sa mení zákon č. 380/1997 Z. z. o peňažných náležitostiach vojakov v znení neskorších predpisov

3.	Záväzky Slovenskej republiky vo vzťahu k Európskym spoločenstvám a Európskej únii: 
Identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky.
Problematika návrhu zákona je prioritou  aproximácie práva podľa čl. 70 Európskej dohody o pridružení v oblasti ochrany pracovníkov na pracovisku; prílohy tzv. Bielej knihy, 4. kapitola – sociálne záležitosti, I. časť – Rovnosť príležitostí  pre mužov a ženy; Partnerstva pre vstup; aktualizovaného znenia NPAA a screeningu – 13. kapitola – Sociálna politika a zamestnanosť. 
Návrh zákona nie je úlohou zahrnutou do Plánu legislatívnych úloh vlády Slovenskej republiky na rok 2002.
identifikácia záväzkov vyplývajúcich zo schválených negociačných pozícií v príslušnej kapitole, ktorá je predmetom návrhu právneho predpisu:
V negociačnej pozícii ku kapitole 13 – Sociálna politika a zamestnanosť Slovenská republika prevzala záväzok dosiahnuť úplnú kompatibilitu s acquis v oblasti pracovného práva a v oblasti rovnakého zaobchádzania pre mužov a ženy do konca roku 2002 a záväzok pripravenosti Slovenskej republiky na jeho implementáciu v plnom rozsahu k referenčnému dátumu vstupu do Európskej únie 1. januára 2002. Kapitola 13 – Sociálna politika a zamestnanosť aktualizovaného NPAA bola predbežne uzavretá 17. mája  2001.

4.	Problematika návrhu právneho predpisu je upravená v čl. 141 Zmluvy o založení Európskych spoločenstiev v jej amsterdamskom znení. Citované ustanovenie zaväzuje členský štát zabezpečiť uplatňovanie princípu rovnakej odmeny mužov a žien za rovnakú prácu. Odmenou je obvyklá základná alebo minimálna mzda alebo plat a všetky dávky, ktoré zamestnávateľ vypláca zamestnancom v pracovnom pomere. 
	Problematika návrhu zákona sa dotýka aj smernice Rady 75/117/EHS o aproximácii zákonov členských štátov, ktoré sa týkajú aplikácie zásady rovnakej odmeny pre mužov a ženy. Smernica Rady 75/117/EHS podrobne určuje niektoré aspekty vecnej pôsobnosti článku 141 Zmluvy o založení Európskych spoločenstiev v jej amsterdamskom znení a obsahuje viaceré ustanovenia zamerané na zvýšenie právnej ochrany zamestnancov, ktorí by mohli utrpieť ujmu v dôsledku neuplatnenia v dôsledku neuplatnenia zásady rovnosti odmeňovania.
	Vzhľadom na to, že v práve Európskej únie nie je priama úprava problematiky návrhu zákona, tabuľka zhody sa neprikladá.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplná.

6.	Gestor: bezpredmetné.

Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej 
únie: bezpredmetné, žiadny expert sa nezúčastnil pri príprave návrhu právneho predpisu.